বাংলায় SIR প্রক্রিয়া কতদূর? চিঠি দিয়ে জানতে চাইল কমিশন

ওয়েব ডেস্ক : দেশের প্রতিটি রাজ্যে বিশেষ নিবিড় সংশোধন বা এসআইআর (SIR) প্রক্রিয়া শুরু করতে চায় নির্বাচন কমিশন (Election Commission)। এই প্রক্রিয়া শুরু করার জন্য প্রস্তুতি কতটা এগিয়েছে? তা জানতে চাইল জাতীয় নির্বাচন কমিশন। এ জন্য প্রতিটি রাজ্যের মুখ্য নির্বাচনী আধিকারিকদের চিঠি দিল কমিশন। চলতি মাসের মধ্যেই এ নিয়ে রিপোর্ট পাঠাতে নির্দেশ দেওয়া হয়েছে।

বিশেষ নিবিড় সংশোধন প্র্রক্রিয়া শেষ করার জন্য গত ৫ অগাস্ট ইআরও, এইআরও-সহ বিভিন্ন শূন্যপদ পূরণের নির্দেশ দিয়েছিল কমিশন (Commission)। প্রতিটি রাজ্যের মুখ্য নির্বাচনী অফিসারদের চিঠি পাঠিয়ে এই নির্দেশ দেওয়া হয়েছিল। সেই চিঠিতে বলা হয়েছিল, নির্বাচন সংক্রান্ত ইআরও, এইআরও-সহ বিভিন্ন শূন্যপদ পূরণ এবং বাকি প্রস্তুতি কোন পর্যায়ে রয়েছে, তা আগামী ২৯ অগাস্টের মধ্যে বিস্তারিত তথ্য দিয়ে জানাতে নির্দেশ দিয়েছে জাতীয় নির্বাচন কমিশন (Election Commission of India)। অন্যদিকে পশ্চিমবঙ্গের ভোটকেন্দ্রগুলি বিন্যাস নিয়ে সর্বদল বৈঠক ডেকেছেন মুখ্য নির্বাচনী আধিকারিক মনোজ আগরওয়াল।

আরও খবর : ভারী বৃষ্টিতে বিপর্যস্ত ঝাড়গ্রাম, জলের তলায় একাধিক কজওয়ে ব্রিজ

সূ্রের খবর, পশ্চিমবঙ্গে (West Bengal) ভোট কেন্দ্রগুলি বাড়ানোর সিদ্ধান্ত নিয়েছে কমিশন। এ নিয়ে একটি নির্দেশিকা জারি করা হয়েছে। প্রতি ১২০০ জন ভোটার পিছু একটি করে বুথ রাখার নির্দেশ দেওয়া হয়েছে। এর ফলে রাজ্যে ৮০৬৮০টি বুথের সংখ্যা বেড়ে দাঁড়িয়েছে ৯৪ হাজারে। সেই বুথগুলির তালিকা পাঠানো হয়েছে বিভিন্ন রাজনৈতিক দলগুলিকে। এ নিয়ে আগামী ২৯ অগাস্ট শুক্রবার সর্বদলীয় বৈঠক ডাকা হয়েছে।

উল্লেখ্য, বিহারে নির্বাচনের (Bihar Election) আগে সেখানে বিশেষ নিবিড় সংশোধন (SIR) প্রক্রিয়া শেষ করেছে কমিশন। গত ১ অগাস্ট সেই সংক্রান্ত খসড়া তালিকা প্রকাশ করা হয়। দেখা যায় তালিকা থেকে বাদ পড়েছে ৬৫ লক্ষ ভোটারের নাম। তা নিয়ে ইতিমধ্যে জোর বিতর্ক চলছে। এ নিয়ে বিভ্রান্তি ছড়ানোর জন্য সাংবাদিক বৈঠক করে রাহুল গান্ধীকে তুলোধনা করেছেন মুখ্য নির্বাচন কমিশনার জ্ঞানেশ কুমার। এ সবের মাঝে এসআইআর প্রক্রিয়া শুরুর প্রক্রিয়া কতদূর এগিয়েছে, তা প্রতিটি রাজ্যের মুখ্যনির্বাচনী আধিকারিকদের চিঠি দিয়ে জানতে চাইল জাতীয় নির্বাচন কমিশন।